Jakob Elleman Jensen, formaður Venstre, stærsta stjórnarandstöðuflokks Danmerkur, segir Mette Frederiksen forsætisráðherra, fara með ósannindi um innihald sms-skilaboða sem var eytt úr síma hennar.
Dönsku lögreglunni hefur ekki tekist að endurheimta sms-skilaboð úr síma Mette Frederiksen. Þetta sagði lögreglan ríkisstjórninni á föstudag í síðustu viku en upplýsingar voru ekki gerðar opinberar fyrr en í gær, daginn eftir sveitarstjórnarkosningar í Danmörku. Ríkisstjórnin segir að ekki hafi verið unnt að birta upplýsingarnar fyrr. Skilaboðin voru talin geta innihaldið mikilvægar upplýsingar í minkamálinu svonefnda. Stjórnarandstaðan er ævareið og telur stjórnina hafa dregið að skýra frá málinu þangað til eftir kosningarnar. Jakob Elleman Jensen, formaður Venstre, var spurður í fréttum DR í gærkvöld hvort hann tryði ekki að ríkisstjórnin hefði ekki getað birt upplýsingarnar fyrr en í gær.
Elleman Jensen gekk enn lengra þegar hann var spurður hvort hann tryði ekki Mette Frederiksen sem segði að í glötuðu sms-skilaboðunum stæði ekkert um lagaheimildir til að aflífa minka.
Nei, ég trúi ekki að hún segi satt sagði Elleman Jensen og sagði að Frederiksen hefði áður umgengist sannleikann af léttuð. Svo bætti hann við að ástæðan fyrir því að sms-skilaboðum væri eytt væri sú að fólk vildi ekki að aðrir læsu þau. Það ber nokkuð nýrra við í dönskum stjórnmálum þegar leiðtogi stjórnarandstöðunnar kallar forsætisráðherra ósannindamanneskju.
Forsagan er að danska stjórnin fyrirskipaði fyrir ári að allir minkar í landinu skyldu aflífaðir af ótta við að stökkbreytt kórónuveira bærist úr þeim í menn. Skömmu síðar kom í ljós að lagaheimild skorti til þeirrar aðgerðar. Þingnefnd rannsakar nú málið og á að hafa aðgang að öllum skjölum málsins, en öllum sms skilaboðum hefur verið eytt. Forsætisráðherra segir að samkvæmt fyrirmælum hafi hún stillt síma sinn þannig að skilaboðum væri eytt eftir þrjátíu daga. Stjórnarandstaðan dregur þær skýringar í efa.
Jakob Elleman Jensen, leiðtogi stjórnarandstöðunnar í Danmerkur, segir Mette Frederiksen forsætisráðherra skrökva til um innihald sms-skilaboða sem eytt var úr síma hennar. Stjórnin hafi leynt upplýsingum fram yfir sveitarstjórnarkosningar.